הוועדה המסדרת, כנסת 25, פרוטוקול מספר 14, 2022-12-22 00:00

יואב קיש: שלום לחברי הוועדה המסדרת

יואב קיש:  הנושא: פניית יושב ראש הוועדה המיוחדת לדיון בהצעת חוק יסוד: הממשלה שלמה קרעי בנושא טענות נושא חדש

יואב קיש:  הוגשו שתי טענות נושא חדש

יואב קיש:  אני רק רוצה לומר מילה, בהמשך למה שהיה כאן בוועדה עצמה לגבי טענות נושא חדש על הסתייגויות של חברי אופוזיציה שהוגשו על ידי חברי אופוזיציה כי בזה עסקינן

יואב קיש:  במקום הזה אנחנו אמרנו שאני בחוק רגיל אעשה הכול בהצבעה אחת

יואב קיש:  מכיוון שהיה מדובר בחוק יסוד, אנחנו הסכמנו לעשות את זה בשתי הצבעות בשני נושאים שונים

יואב קיש:  אכן האופוזיציה הגישה שני נושאים שונים ואנחנו נתייחס אליהם

יואב קיש:       מי מתחיל לנמק את הנושא הראשון?     

גלעד קריב: יוראי

יואב קיש: בסדר

יואב קיש:  אחר כך יענה לו שלמה ואז נלך להצבעה

יוראי להב-הרצנו: תכננתי להתייחס לגופו של הסעיף צפיתי אתמול באיזשהו קטע בטוויטר שפתח בפני לא רק עולם חדש אלא גם נושא חדש

יוראי להב-הרצנו:  אתמול בוועדה של חבר הכנסת קרעי קראתי קטע מדבריו של נתניהו מ-2003 ביחס לקיצוץ בקצבאות הילדים ופגיעה בשיטת החרדים, באורחות חייהם

גלעד קריב: נאום המריצה של נתניהו

מיכאל מלכיאלי: נאום חלאת המין האנושי של ליברמן

יוראי להב-הרצנו: חבר הכנסת מלכיאלי, דברים קשים נאמרו ב-2003

מיכאל מלכיאלי: אתה מזדהה עם זה כדברים קשים? אתם הייתם חלק

יוראי להב-הרצנו: שאלתי את חבר הכנסת אייכלר מה דעתו על אותם דברים

יוראי להב-הרצנו:  אתה שומע חבר הכנסת קיש?     

יואב קיש: כל מילה בקשב רב

יוראי להב-הרצנו: חבר הכנסת אייכלר הישיר מבט אלי ואמר שמדובר בדברי בלע אנטישמיים, בגזענות, אבל שנתניהו לא חושב כך

יוראי להב-הרצנו:  אתמול נתקלתי בקטע מאוד מעניין שחשבתי שגם הוא מ-2003 אבל מסתבר שהוא מלפני שבועיים, ואני מצטט את נתניהו מלפני שבועיים, כמובן לא בשפה העברית אלא רק באנגלית, והוא אומר:     כדי להכניס את השמן, את המגזר הציבורי לדיאטה, הייתי חייב לקצץ במערכת הרווחה המפוארת של ישראל שעודדה אנשים לחיות מקצבאות ולא לצאת ולעבוד

יוראי להב-הרצנו:  לכן, כשקיצצתי את קצבאות הילדים שבישראל היו יוצאות דופן, הן היו עולות עם כל ילד עוקב וזה הוביל לקריסה דמוגרפית וכלכלית, ואותו דבר קרה גם במגזרים האחרים בקהילה החרדית וכולי

יוראי להב-הרצנו:  הקהילה החרדית, הם לא עבדו להם רק הרבה ילדים שאחרים, הציבור, המגזר הפרטי נאלץ לשלם עליהם

יוראי להב-הרצנו:      בעברית יש מדיניות אחת ובאנגלית יש שקרים שמחפים על אותה מדיניות

יואב קיש: ולכן מדובר בנושא חדש

יוראי להב-הרצנו: שמדובר בנושא חדש

יוראי להב-הרצנו:  אגב, חבר הכנסת אייכלר לא היה היום

יוראי להב-הרצנו:  כששאלתי את חבר הכנסת פרוש שכן היה היום בישיבה מה דעתו על הדברים הקשים שנאמרו על ידי נתניהו לפני שבועיים, שסותרים את כל ההסכמים הקואליציוניים שנחתמו בין אגודת ישראל ויהדות התורה לבין הליכוד בראשות נתניהו, הוא השפיל מבטו, התחפר בתוך הפלאפון שלו וכנראה לא היה לו נוח לשמוע את אותם דברים כי הוא פשוט התחמק מלתת תגובה

יוראי להב-הרצנו:  מר נתניהו ומיסטר ביבי

יואב קיש: תודה רבה

יואב קיש:  מי מנמק את הנושא הבא?     

יוראי להב-הרצנו: גלעד ינמק את הנושא השני

יואב קיש: אתה רוצה אחר כך או עכשיו?     

שרן השכל: אחר כך אני רוצה להגיב

יואב קיש: נעשה את זה בסדר רגיל

יואב קיש:  שלמה, תשיב לי על טענתו לנושא חדש

שלמה קרעי: אדוני היושב ראש, מאוד קצר

שלמה קרעי:  אני מקבל את טענת הנושא החדש

שלמה קרעי:  אני בהחלט חושב שזה נושא חדש ולכן להסיר את זה מסדר היום

יואב קיש: הייעוץ המשפטי רוצה להתייחס?     

יוראי להב-הרצנו: אתה מסכים לדברים של נתניהו?     

יואב קיש: הוא מסכים שזה נושא חדש

יוראי להב-הרצנו: לדברים של נתניהו שנאמרו באנגלית?     

יואב קיש: יוראי, אתה מפריע

שלמה קרעי: לדברי הבלע שלך אני לא מסכים

יוראי להב-הרצנו: הם לא שלי

יוראי להב-הרצנו:  ציטטתי את נתניהו

יואב קיש: אתה מפריע ליועצת המשפטית

ארבל אסטרחן: ההסתייגות נוגעת לסמכויות של שר במשרד

ארבל אסטרחן:  מדובר בנושא שקשור מהותית להצעת החוק ולא מדובר בנושא חדש

יואב קיש: אנחנו מצביעים עכשיו על הטענה

יואב קיש:  בואו נראה שכולם כאן

יואב קיש:  תמיד יש לנו כאן הרבה אנשים

יואב קיש:      יואב כאן, שלמה כאן, במקום שיקלי נמצא בועז, במקום גלית נמצאת טלי

יואב קיש:  מי במקום אופיר כץ?     

קריאה: עוד שנייה הוא בא

יוראי להב-הרצנו: אפשר התייעצות סיעתית בבקשה?     

יואב קיש: כן

יואב קיש:  מי במקום מירב?     

יוראי להב-הרצנו: מטי צרפתי

יואב קיש: במקום בועז, יוראי

יואב קיש:  מי במקום רון כץ?      

יוראי להב-הרצנו: הוא יגיע

יואב קיש: במקום מיכאל ביטון, מתן כהנא

יואב קיש:  שרן השכל כאן

יואב קיש:  מלכיאלי כאן

יואב קיש:  ארבל מגיע

יואב קיש:  מי במקום יעקב אשר? שיגיע בבקשה

יואב קיש:  מי במקום רוטמן? מי מחליף את וסרלאוף מעוצמה יהודית?     

אלמוג כהן: אני מחליף אותו

יואב קיש: יבגני סובה כאן? יוליה במקומו

יואב קיש:  ווליד טאהא לא כאן

יואב קיש:  נמצא ואליד אל הואשלה

יואב קיש:  אחמד טיבי כאן

יואב קיש:  גלעד קריב כאן

יוראי להב-הרצנו: אני מושך את הבקשה שלי

שלמה קרעי: אני מבקש התייעצות סיעתית

יואב קיש: התייעצות סיעתית

יואב קיש:  בשעה 11:41 נחזור ונתכנס להצבעה

יואב קיש: אני מעלה להצבעה את הבקשה לנושא חדש

יואב קיש:  מי בעד? מי נגד? מי נמנע?     

יואב קיש: נתקבל     

יואב קיש: 12 בעד

יואב קיש:  נושא חדש התקבל

שלמה קרעי: תודה רבה

יוליה מלינובסקי: רוויזיה

יואב קיש: ההצבעה על הרוויזיה תהיה בשעה 12:12

יואב קיש:      יש עוד נושא אחד

יואב קיש:  מי מנמק אותו?     

גלעד קריב: אני

אחמד טיבי: יוראי, אתה הצבעת בעד עצמך, נכון?     

יוראי להב-הרצנו: הצבעתי בעד עצמי ושכנעתי גם את חברי הקואליציה המתהווה להצביע בעד

אחמד טיבי: אני מעריך את זה

אחמד טיבי:  שכנעת גם אותי

גלעד קריב: אדוני היושב ראש, חברים יקרים, צוהריים טובים

גלעד קריב:  אני רוצה לשבח את חברי יוראי להב הרצנו שהזכיר לנו את נאום המריצות או נאום המריצה של ראש הממשלה המיועד נתניהו

גלעד קריב:  הוא כנראה עוד לא התרגל לרעיון שלא רק הוא יודע אנגלית במדינת ישראל אלא יש עוד כמה שיודעים אנגלית ויכולים לעקוב אחרי ראיונותיו

גלעד קריב:  אבל אני חייב לומר לך יוראי שאין כאן סיבה לתמיהה גדולה מדוע המפלגות החרדיות הולכות עם נתניהו עכשיו למרות נאום המריצה האנטישמי שלו

גלעד קריב:  הוא פשוט משלם להן תשלום

מיכאל מלכיאלי: אתה קורא לליברמן אנטישמי? לא הבנתי

גלעד קריב: לא

גלעד קריב:  פה התבלבלת

גלעד קריב:  דיברתי על הנאום האנטישמי של ראש הממשלה המיועד

מיכאל מלכיאלי: האם כוונתך שליברמן אנטישמי?     

גלעד קריב: לא

גלעד קריב:  אני אומר לך

גלעד קריב:  כוונתי היא שהנאום של ראש הממשלה המיועד נתניהו שבו הוא גידף את וסנט בציבור החרדי, הוא נאום אנטישמי

גלעד קריב:  הוא נאום מחריד

אוריאל בוסו: עם סניגורים כמוך, אנחנו בבעיה

גלעד קריב: תודה רבה

חנוך דב מילביצקי: בוסו, אתה יודע מה אומרים

חנוך דב מילביצקי:  סוס שמקבלים במתנה, לא בודקים לו בשיניים

יואב קיש: בבקשה לא להפריע

גלעד קריב: לא הכרתי את המשפט הזה אבל הוא יפה

זאב אלקין: חבר הכנסת קריב, במקורות יהודים יש כלל, לא מקשים מנתניהו על נתניהו

גלעד קריב: זה נכון

שלמה קרעי: במקורות רפורמיים

שלמה קרעי:  לא יהודים

גלעד קריב: לגבי הטענה עצמה

גלעד קריב:  אני מאמין ביושרה של בית המחוקקים ואני מעדיף שלא יופיע בתוך חוק, ועוד חוק יסוד, סעיף שמראש יודעים שהולכים להפר אותו

גלעד קריב:  זה לא טוב שיחוקקו חוק יסוד במדינת ישראל ויהיה בו סעיף שכולם יודעים - הקואליציה העתידית, האופוזיציה העתידית – שהסעיף הזה, הממשלה הבאה לא הולכת למלא אותו בדקדקנות

גלעד קריב:      במה דברים אמורים

גלעד קריב:  ביקשה סיעת יש עתיד להוסיף לחוק היסוד שעוסק בשר הנוסף במשרד, לומר למען הסר ספק שר נוסף במשרד לא יחזיק בסמכויות הנוגעות למערכת הביטחון, לצבא או יחידותיו

גלעד קריב:  אבל אנחנו יודעים מה נתניהו כתב בהסכם הקואליציוני עם הציונות הדתית ואנחנו יודעים איך נתניהו בחולשתו, ברפיסות שלו, מכר את האינטרסים של מערכת הביטחון, את האינטרסים של הציבור היהודי לידי סמוטריץ' הקיצוני וחבורתו - - -     

יואב קיש: אתן לך עוד דקה כי הפריעו לך

גלעד קריב: אנחנו יודעים איך בעצם בפעם הראשונה בתולדות מדינת ישראל הולכים לשבר את שרשרת הפיקוד הצה"לי ואת אחידות הפיקוד

גלעד קריב:  בן גוריון למול הציבור שלו ביטל את הפלמ"ח, סגר את הפלמ"ח כי הוא אמר שצה"ל הוא צבא ממלכתי ואין מצב כזה שיש לשר אלוף משלו במטכ"ל ונתניהו, אויב הממלכתיות, נתניהו מחריב האתוס הממלכתי, ממשיך במשימתו לפרק את החברה הישראלית, את הממלכתיות, ויוצר מצב שבו לשר סמוטריץ' יהיה אלוף משלו במטכ"ל

גלעד קריב:  ההפך מכל המפעל הגדול של בן גוריון

גלעד קריב:      לכן, מכיוון שאני חושב שנתניהו יותר מציית להסכמים קואליציוניים שאמורים לחלץ אותו מהמשפט מאשר לחוקי היסוד, למה להכניס לחוק היסוד סעיף שנתניהו הולך להפר?     

יואב קיש: תודה

יואב קיש:  שלמה, אתה רוצה לענות?     

שלמה קרעי: כן

שלמה קרעי:  אני דוחה בתוקף את דברי הבלע של חבר הכנסת קריב

גלעד קריב: לעניין המריצה?     

שלמה קרעי: אני מקבל את טענת הנושא החדש שלהם

גלעד קריב: פעם ראשונה שחבר הכנסת קרעי תומך בהצעה שלי

גלעד קריב:  קרעי, יש לנו עתיד נפלא ביחד

גלעד קריב:  אני מבקש שיירשם בפרוטוקול שחבר הכנסת שלמה קרעי תמך בהצעה של הרב גלעד קריב

שלמה קרעי: זאת לא הצעה שלך

שלמה קרעי:  אתה רק נימקת

גלעד קריב: את דמי חנוכה שלי אני קיבלתי

שלמה קרעי: בהחלט אתה צריך את דמי החנוכה כי חנוכה אין לך

גלעד קריב: אתה יכול להצטרף אלי לנשות הכותל ביום ראשון

יואב קיש: השר אלקין רוצה לומר כמה מילים

זאב אלקין: בנושא הזה גם לממשלה יש עמדה

קריאה: איזו ממשלה?     

שמחה רוטמן: יש ממשלה בישראל

זאב אלקין: בסיפור הזה של ההסתייגות הזאת, בהחלט יש נושא חדש כי יש כאן הגבלה של הסמכויות של השר הראשי במשרד הביטחון שלא יכול להאציל מסמכויותיו לשר השני, לפי ההצעה הזאת

זאב אלקין:  לכן בהחלט גם הממשלה רואה בזה נושא חדש

יואב קיש: אם כן, כולם רואים בזה נושא חדש

קריאה: גם קרעי וגם הממשלה

יואב קיש: ארבל, נא לסכם

יואב קיש:  רצית להתייחס

ארבל אסטרחן: מהותית מדובר בנושא שהוועדה רשאית לדון בו במסגרת הדיונים על הצעת החוק

ארבל אסטרחן:  הוא לא נושא חדש

ארבל אסטרחן:  צריך להיות מובהר שאם הוחלט שזה נושא חדש, המשמעות היא שזה לא יצורף להצעת החוק כהסתייגות וגם לא יוכל להיכנס להצעה

יואב קיש: מי בעד אישור נושא חדש? מי נגד? מי נמנע?     

יואב קיש: אושר     

יואב קיש: בעד – 12

אחמד טיבי: יש נמנע

יואב קיש: נמנע אחד

יוליה מלינובסקי: רוויזיה

יואב קיש: לגבי שתי הרביזיות נתכנס כאן ב-12:20

יואב קיש:      אני סוגר את הישיבה

שרן השכל: לא סגרת

שרן השכל:  ביקשתי להתייחס

יואב קיש: בבקשה

שרן השכל: לפני כשבוע ביקשתי בקשה לפטור מחובת הנחה בשתי הצעות חשובות ודחופות

שרן השכל:  כמו שאמרתי, מקובל בדרך כלל לתת, גם לקואליציה וגם לאופוזיציה, מספר פטורים מחובת הנחה

יואב קיש: רק רגע

יואב קיש:  תעצרי רגע

יואב קיש:  לחברים, ביקשה שרן עוד כמה דקות לדבר

יואב קיש:  אנחנו נתכנס כאן בשעה 12:20 ואז נצביע

יואב קיש:  מי שרוצה להצביע, צריך להגיע ב-12:20

שרן השכל: בגלל שאנחנו היינו צריכים להיות במקביל בשלוש ועדות ותוך כדי מליאה ונקבע הדיון לגבי פטור מחובת הנחה, ביקשתי שאו שיעשו הפסקה בדיונים בהם הייתי צריכה להצביע או שידחו את הדיון

שרן השכל:  כמובן אתה כיושב ראש נענית לבקשתי

שרן השכל:  במקום לעשות הפסקה, אתה דחית את הדיון ואמרת שבכל מועד שאבחר

שרן השכל:  לפני יומיים שלחתי לך הודעה בבקשה לדון בזה אתמול

שרן השכל:  לא קיבלתי תשובה

שרן השכל:  אולי היית עסוק ולא שמת לב

שרן השכל:  גם שלחתי מכתב

שרן השכל:  כאשר באים ודנים בפטור מחובת הנחה שהממשלה כרגע רוצה להניח, ראוי שגם ידונו בפטורים מחובת הנחה של מה שהאופוזיציה מבקשת, או האופוזיציה המסתמנת אל מול הקואליציה המסתמנת

יואב קיש: באמת ביקשת לדחות את הדיון ולבקשתך דחיתי אותו

יואב קיש:  אני קיבלתי את המכתב שלך היום, נדמה לי 

שרן השכל: שלחתי לך גם הודעה ביום שלישי

יואב קיש: אני לא זוכר

יואב קיש:  יכול להיות ששלחת, אני באמת לא יודע אבל היום קיבלתי מכתב שהעבירו לי

יואב קיש:  ראיתי

יואב קיש:  תקבלי תשובה מסודרת בכתב

שרן השכל: אם אפשר, כאשר אתם מעלים את הפטור מחובת הנחה להצעת חוק של הקואליציה, הבנתי שאתם רוצים להגיש עוד פטור מחובת הנחה

יואב קיש: איזה? אולי תעדכני אותי?     

שרן השכל: אני לא יודעת

יואב קיש: גם אני לא יודע

שרן השכל: היועץ הפרלמנטרי אמר לי שאתם מתכוונים

יואב קיש: אולי הוא יבוא וינהל את הוועדה

יואב קיש:  אני לא קיבלתי על שולחני

יואב קיש:  בואי נפריד

יואב קיש:  אם יש שמועות בבית הזה, כולם מוזמנים

יואב קיש:  מי שרוצה בקשה מסודרת, מגיש בקשה מסודרת

יואב קיש:  יש לאופוזיציה מספר בקשות

יואב קיש:  אני לא זוכר

זאב אלקין: אפשר לעסוק בדברי נבואה, חבר הכנסת קיש? אני מוכן להסתכן בדברי נבואה ולומר שתנחת על שולחנך מחבר הכנסת קרעי בקשה לפטור מחובת הנחה לקריאה שנייה ושלישית

יואב קיש: אנחנו מדברים כאן על טרומיות

יואב קיש:  הנושא הוא בקשות טרומיות

שרן השכל: לא

שרן השכל:  פטור מחובת הנחה

יואב קיש: אני רואה הבדל בין פטור מחובת הנחה לקריאה שנייה ושלישית לבין פטור מחובת הנחה לטרומיות

יואב קיש:  אני אענה לך תשובה מסודרת וכתובה על טענתך שהתקבלה היום בצורה כתובה

יואב קיש:  תודה רבה

יואב קיש:      הישיבה נעולה

יואב קיש:  נתכנס בשעה 12:20

יואב קיש: אני פותח את הישיבה

יואב קיש:  יוראי, אתה הגשת רוויזיה?     

יוראי להב-הרצנו: יוליה הגישה אבל אני יכול לנמק אותה

יואב קיש: על הראשונה שלך אתה הגשת?     

יוראי להב-הרצנו: כן

יוראי להב-הרצנו:  הגשנו שתי רביזיות

יואב קיש: בבקשה, אתה יכול לנמק

יואב קיש:  אני יכול גם להוריד ליוליה את הבקשה שלה כי היא הייתה לבד, אבל ניתן ליוראי את הזכות

יואב קיש:  אתה תנמק את שתי הרביזיות

ארבל אסטרחן: אחת היא ההסתייגות שלו ואחת הוא ביקש

יואב קיש: כן

יואב קיש:  בבקשה יוראי, תנמק את שתי הרביזיות

יוראי להב-הרצנו: שמעתי שבערך ב-23:40 אתמול התקשר בנימין נתניהו לנשיא המדינה והודיע לו עלה בידי

חנוך דב מילביצקי: נכון ששמחת?     

יוראי להב-הרצנו: פחות

יוראי להב-הרצנו:  אבל אתמול בשעה 23:14 צייץ בצלאל סמוטריץ' שעלה בידינו

יוראי להב-הרצנו:  סמוטריץ' צייץ ופלט את האמת העצובה, חבר הכנסת קיש, שלא עלה בידי נתניהו אלא עלה בידי השותפים שלו

יוראי להב-הרצנו:  עלה בידם לסחוט מנתניהו מה שאף ראש ממשלה בישראל לא הסכים ולא נתן מעולם כי הדיל מאוד פשוט והוא גם על השולחן

יוראי להב-הרצנו:  החופש שלו תמורת החופש שלנו

בועז ביסמוט: תזכיר לו שאנחנו רבים

בועז ביסמוט:  לא יחיד

מיכל מרים וולדיגר: 	בועז, אל תפריע לו

מיכל מרים וולדיגר:  גם העובדות לא מפריעות

מיכל מרים וולדיגר:  תן לו

יוראי להב-הרצנו: החופש שלו תמורת החופש שלנו

יוראי להב-הרצנו:  ברור לכולם שכאשר יתפרק משפטו של נתניהו, גם תתפרק הקואליציה שאפשרה לו להימלט ממשפטו

יוראי להב-הרצנו:  כשזו המשוואה, חברת הכנסת וולדיגר, יש אווירת סוף עונה

יוראי להב-הרצנו:  חיסול

יוראי להב-הרצנו:  תפוס ככל יכולתך

מיכל מרים וולדיגר: התחלת העונה

מיכל מרים וולדיגר:  לא סוף

יוראי להב-הרצנו: אני יודע שמבחינתכם זה יותר פשוט כי זה להבקיע בשער ריק

יוראי להב-הרצנו:  אתם דורשים, נתניהו החלש נחלש ונותן

מיכל מרים וולדיגר: תסביר לי איך זה מסתדר לך עם רק לא ביבי

מיכל מרים וולדיגר:  אם הוא כל כך חלש, איך לא ניצחתם אותו? הרי הוא חלש

מיכל מרים וולדיגר:  זה אומר שאתם יותר חלשים? תסביר לי את ההיגיון

יוראי להב-הרצנו: בן גביר דרש וקיבל זכות וטו

יוראי להב-הרצנו:  חברת הכנסת וולדיגר, זה מאוד פשוט

יוראי להב-הרצנו:  פשוט מבחינת הערכים שלנו, אנחנו לא מוכנים לשבת עם אדם שנאשם בשלושה אישומים חמורים של שחיתות נגד אזרחי ישראל

יוראי להב-הרצנו:  אם את מוכנה לעשות את זה, את מוזמנת

יוראי להב-הרצנו:  אבל התשלום עבור מכירת הערכים האלה היא מכירת נכסי המדינה

יוראי להב-הרצנו:  פירוק משרד הביטחון לשלושה, פירוק משרד החינוך, פירוק הממלכתיות ומן הסתם שזירה של ערכים של שחיתות בתוך חוקי היסוד

יוראי להב-הרצנו:      בן גביר, שהוא כבר לא חבר סיעתך, דרש וקיבל זכות וטו בוועדת שרים לענייני חקיקה

יוראי להב-הרצנו:  מעולם לא היה דבר כזה

יוראי להב-הרצנו:  הוא קיבל מנתניהו את מה שהוא דרש ועדיין הבזיזה לא הסתיימה כי עדיין ההסכמים לא נחתמים

מיכל מרים וולדיגר: איפה הוא קיבל את זה? על מה אתה מדבר?     

יוראי להב-הרצנו: זה מה שהבנתי

יוראי להב-הרצנו:  יכול להיות שחבר הכנסת קיש יכול לתקן אותנו

יוראי להב-הרצנו:  זה כבר הפך להיות בדיחה עצובה

יוראי להב-הרצנו:  הולכת לקום כאן ממשלה עם ראש ממשלה מאוד מאוד חלש מול כל השותפים שלו, שותפים, שאגב, מכנים אותו שקרן בן שקרן, שלא מאמינים למילה שיוצאת לו מהפה ובגלל שהם לא מאמינים לו, אנחנו עדיין כלואים בסוג של מצב כלאיים מוזר של שתי ועדות זמניות

קריאה: אנדרוגינוס

יוראי להב-הרצנו: ממש

יוראי להב-הרצנו:  שתי ועדות זמניות שמחוקקות חוקי יסוד, שבלעדיהם אין לנתניהו ממשלה

יוראי להב-הרצנו:  בחוקי היסוד האלה דואגים השותפים שנתניהו לא יוכל להתערב בהחלטות שלהם

יוראי להב-הרצנו:  בחוק של בן גביר יש הוראה חוקית שמאפשרת לבן גביר לקבל החלטות בעצמו מבלי שום צורך לקבל את מדיניות הממשלה, את מדיניות ראש הממשלה: תן לי את הסמכות, אני אעשה מה שבראש שלי, רק אל תתערב

יוראי להב-הרצנו:  זה מה שבן גביר בחוסר אמון מוחלט מבשר לראש ממשלתו המיועד

יוראי להב-הרצנו:      בלגן

יוראי להב-הרצנו:  כאוס

יוראי להב-הרצנו:  החשבון יוגש קר לכל אזרחי ישראל

יואב קיש: תודה רבה

חנוך דב מילביצקי: נפלה לך רק טעות אחת

חנוך דב מילביצקי:  אתה אמרת שמעולם לא היה דבר כזה

חנוך דב מילביצקי:  כשאילת שקד הייתה שרת משפטים, ליריב לוין היה זכות וטו בוועדת שרים לענייני חקיקה

חנוך דב מילביצקי:  תבדוק את זה ותשנו את החלק הזה מהנאום

יואב קיש: עזוב

יואב קיש:  תודה רבה ליוראי

יואב קיש:  הכול בסדר

אלמוג כהן: אני רוצה לומר ליוראי שאנחנו נדאג גם לאנשים שלך

אלמוג כהן:  יש להם חמש שנים שלא יהיה מי שידאג להם

אלמוג כהן:  למצביעים שלך

אלמוג כהן:  אנחנו נדאג גם להם

יוראי להב-הרצנו: לציבור

אלמוג כהן: לציבור שלכם

יואב קיש: תודה רבה

יואב קיש:  אלמוג, אתה פעם ראשונה בוועדה שלי

יואב קיש:  אני רוצה לברך אותך שבתקופה כל כך קצרה זכה מטאור פוליטי לייצוג

יואב קיש:  אני מודה, לא ראיתי, אני מקווה שיובל סמו עשה עבודה טובה

יוראי להב-הרצנו: מה אתה אומר, אלמוג? אתה צפית?     

אלמוג כהן: לא

יואב קיש: חברים, אנחנו סיימנו את הדיון

יואב קיש:  שמעתי מחברי שלמה קרעי שהוא רוצה התייעצות סיעתית

שלמה קרעי: נכון

יואב קיש: אנחנו עוד רבע שעה, בשעה 12:40, נתכנס לשתי הצבעות

יואב קיש: אני פותח את הדיון

יואב קיש:  יוראי נימק ואנחנו נלך לשתי הצבעות

יואב קיש:  לפני כן אני רוצה לומר לגבי החוק וסעיף 98 שנצטרך להפעיל

יואב קיש:  אנחנו נקיים דיון על סדרי דיון

יואב קיש:  אנחנו מחכים לראות מה כמות ההסתייגויות הסופית שהאופוזיציה מעלה

יוראי להב-הרצנו: כל סיעות האופוזיציה משכו את ההסתייגויות שלהן למעט אלו שהוגשו ליועצים המשפטיים והוגדרו כמהותיות

יואב קיש: אין בעיה

יואב קיש:  אנחנו מחכים לראות ולהבין בדיוק

יואב קיש:  בכל מקרה, אני אומר לך על מה בוודאות יהיה סעיף 98, על כמות השמיות

יואב קיש:  זה בוודאות כי גם אם יש לך 100 הסתייגות או 60 הסתייגויות, אני לא יודע כמה, אנחנו נעשה סעיף 98 רך על כמות השמיות האפשריות לכל צד

קריאה: מה זה רך?     

יואב קיש: רך, זה מושג של הייעוץ המשפטי

שלמה קרעי: רך, זה להבדיל ממה שאתה אישרת כאן מיקי לוי כיושב ראש כנסת לדרוס אותנו

גלעד קריב: יואב, אתה זוכר כמה שמיות?     

יואב קיש: יש את כל ההיסטוריה

יואב קיש:  ברגע שאתה נגיד עם 20 הסתייגויות שנותנות מעט זמן אבל ברגע שאתה משתמש בהן כשמיות ברצף, לא מדובר כאן על דרישה שמית

גלעד קריב: זה ברור

יואב קיש: אם זה ברור, אני לא אאריך

גלעד קריב: בין שלוש לבין שמונים, יש הבדל

יואב קיש: נכון

יוראי להב-הרצנו: מתי מחילים את 98 על הצבעות שמיות?     

יואב קיש: אני לא אכנס לזה

יוראי להב-הרצנו: אני באמת שואל

יואב קיש: לא שמיות

יואב קיש:  כל סעיף 98, תמיד, כל החלטה על סעיף 98 כוללת זמן המליאה אם רוצים להגביל, זמן הצבעה וזמן הצבעה הוא הכי חמור

יואב קיש:  אם אתה קובע זמן הצבעה, למעשה בתפיסה אתה די מנטרל את האופוזיציה

יוראי להב-הרצנו: נכון אבל ההפעלה של 98 בדרך כלל מתייחסת או נקבעת אגב זמן הדיבור במליאה?     

יואב קיש: לא

יואב קיש:  אני מסביר לך

יואב קיש:  קח לדוגמה את החוק האחרון שעשינו בכנסת הזו, הראשון והאחרון, החוק של ביטול הפיצול

יואב קיש:  לא הפעלנו בכלל את סעיף 98 על זמן המליאה

יוראי להב-הרצנו: נכון

יואב קיש: לא קבענו שעת הצבעה והדבר היחידי שהגבלנו הוא לכמות השמיות

יואב קיש:  לכן אני אומר רך כי תמיד מגבילים את כמות השמיות

יואב קיש:  זה לעניין הזה

יוראי להב-הרצנו: זה ייקבע בדיון נפרד

יואב קיש: זהו

יואב קיש:  זה דיון נפרד

יואב קיש:  דיברתי עם היועצת המשפטית והיא מבקשת לא לעשות את זה היום

יואב קיש:  נעשה את זה ביום ראשון

יואב קיש:  תצא הודעה מסודרת מתי ביום ראשון יתקיים הדיון על הדבר הזה

יואב קיש:  זאת לא בעיה שלנו

יואב קיש:  זאת דרישה של האופוזיציה

יואב קיש:  הכול בסדר

יואב קיש:       אנחנו נעשה דיון במסדרת על הנושא של סדרי דיון, אם צריך

יואב קיש:  יכול להיות שלא

יואב קיש:  לא יודע

יואב קיש:  אני עוד לא רואה את התמונה בכללותה לנגד עיניי

שלמה קרעי: פטור מחובת הנחה

יואב קיש: ברור

יואב קיש:  חלק מההחלטה הוא גם פטור מחובת הנחה

יואב קיש:  זה כמובן חלק מהעניין

יואב קיש:      אנחנו מצביעים על הרוויזיה

יואב קיש:  מי בעד קבלת הרוויזיה? מי נגד? מי נמנע?     

יואב קיש: הרוויזיה לא נתקבלה 

יואב קיש: נגד – 8     

יואב קיש: הרוויזיה לא נתקבלה

יואב קיש:      מי בעד הרוויזיה השנייה?     

יואב קיש: הרוויזיה לא נתקבלה 

יואב קיש: נגד – 9     

יואב קיש: הרוויזיה לא נתקבלה

יואב קיש:      תודה רבה

שלמה קרעי: תודה, יואב

יואב קיש: הישיבה הזו נעולה